เสริมสินดอดซื้อหุ้นเนชั่น
เสริมสิน สมะลาภาจับมือ สุเทพ วงศ์วรเศรษฐ อดีตบิ๊กศรีมิตร ลงขันกว่า 200 ล้านบาท ซื้อหุ้นเนชั่น มัลติมีเดีย กรุ๊ป 17%
9 ต.ค. 2553

เสริมสิน สมะลาภาจับมือ สุเทพ วงศ์วรเศรษฐ อดีตบิ๊กศรีมิตร ลงขันกว่า 200 ล้านบาท ซื้อหุ้นเนชั่น มัลติมีเดีย กรุ๊ป 17%
นายเสริมสิน สมะลาภา กรรมการผู้จัดการ บริษัท แนเชอรัล พาร์ค (N-PARK) เปิดเผยว่า ตัวเองและเพื่อนนักลงทุนได้ลงทุนซื้อหุ้นบริษัท เนชั่น มัลติมีเดีย กรุ๊ป (NMG) รวมจำนวน 14 ล้านหุ้น คิดเป็น 8.5% ของทุนจดทะเบียน มูลค่าเงินลงทุน 126 ล้านบาท โดยซื้อขายรายการใหญ่ (บิ๊กล็อต) ผ่านบริษัทหลักทรัพย์ (บล.) เอเซีย พลัส เมื่อวันที่ 7 ต.ค.ที่ผ่านมา ซึ่งนายเสริมสินถือหุ้นหลัก ขณะที่เพื่อนๆ ถือคนละไม่มาก 
นายเสริมสิน กล่าวว่า การลงทุน NMG เป็นการลงทุนส่วนตัว เนื่องจากมีความสนใจธุรกิจสื่อมานาน และการลงทุนครั้งนี้เป็นการลงทุนตามปกติไม่ได้เข้าร่วมบริหาร ส่วนตำแหน่งกรรมการยังไม่ได้พิจารณา
“การลงทุนของผมเป็นเงินส่วนตัว ไม่เกี่ยวกับแนเชอรัล พาร์ค ผมเป็นแค่นักลงทุนคนหนึ่งที่มีความสนใจธุรกิจสื่อสิ่งพิมพ์มานาน เบื้องต้นเป็นแค่การลงทุนไม่ได้เข้าร่วมบริหาร” นายเสริมสิน กล่าว
ขณะเดียวกันนายสุเทพ วงศ์วรเศรษฐ อดีตผู้บริหาร บงล.ศรีมิตร กล่าวว่า ได้ร่วมกับนายเสริมสินซื้อหุ้น NMG จำนวน 10 ล้านหุ้น หรือ 6.07 % เป็นเงินลงทุน 90 ล้านบาท เนื่องจากเห็นว่า NMG เป็นผู้ประกอบการสื่อที่มีเครือข่ายมาก เชื่อว่าอนาคตที่เริ่มดีขึ้นสามารถสร้างกำไร โดยการลงทุนครั้งนี้ใช้เงินส่วนตัวและเงินกู้ ตั้งใจถือลงทุนระยะยาว ไม่ขอเข้าร่วมเป็นกรรมการ หรือบริหาร เนื่องจากทีมบริหารทำได้ดีแล้ว 
“เป็นจังหวะดีที่คุณสมพรขายบิ๊กล็อตออกมา และคุณเสริมสิน เคยหารือว่ามีความสนใจ เมื่อได้จังหวะจึงเข้าลงทุนด้วย” 
ด้านนางสมพร จึงรุ่งเรืองกิจ ประธานกรรมการบริหาร กลุ่มบริษัท ไทยซัมมิท กล่าวว่า หลังจากที่ขายหุ้น NMG สัดส่วน 17.87% แล้ว ยังเหลือหุ้นเล็กน้อย 3-4% สำหรับการขายหุ้นได้รับเงิน 265 ล้านบาท จะนำไปลงทุนขยายกิจการธุรกิจอสังหาริมทรัพย์ ซึ่งลูกชายบริหารอยู่ และรองรับการขยายงานชิ้นส่วนรถยนต์ประหยัดพลังงาน (อีโคคาร์)
สำหรับราคาขายหุ้น NMG ครั้งนี้เฉลี่ยหุ้นละ 9 บาท ขณะที่ต้นทุนนางสมพร เฉลี่ย 14-15 บาท หรือลงทุนกว่า 490 ล้านบาท ส่งผลให้นางสมพรขาดทุนจากการลงทุนกว่า 200 ล้านบาท 
ด้านบริษัท เนชั่น มัลติมีเดีย กรุ๊ป รายงานตลาดหลักทรัพย์ว่า ตามที่ปรากฏรายการซื้อขายรายใหญ่หุ้น NMG สัดส่วน 17.87% เมื่อวันที่ 7 ต.ค.ที่ผ่านมา ทั้งนี้ บริษัทยังไม่ได้รับการติดต่อจากผู้ถือหุ้นรายใหญ่
นอกจากนี้ ผู้ถือหุ้นรายใหญ่ที่เป็นผู้บริหารเนชั่น มัลติมีเดีย กรุ๊ป ในปัจจุบัน คือ นายธนาชัย ธีรพัฒนวงศ์ และนายสุทธิชัย แซ่หยุ่น ยังคงถือหุ้นในบริษัทและบริหารงานตามปกติ
สำหรับราคาหุ้น NMG วิ่งมาล่วงหน้าตั้งแต่วันที่ 5 ต.ค. ก่อนเกิดรายการซื้อขายบิ๊กล็อต เปลี่ยนและต้อนรับนายทุนใหม่ ส่งผลให้ราคาหุ้น 4 วันทำการ (5-8 ต.ค.) เพิ่มขึ้น 0.65 บาท หรือ 7.64% ล่าสุดปิดที่ 9.15 บาท บวก 0.10 บาทหรือ 1.10%